钦定古今图书集成/方舆汇编/职方典/第1051卷 > 《泉州二公亭记》欧阳詹
## 钦定古今图书集成/方舆汇编/职方典/第1051卷 > 《泉州二公亭记》欧阳詹

“胜屋曰亭”，优为之名也。古者创栋宇，才御风雨，从时
适体，未尽其要，则夏寝冬室，春台秋户，寒暑酷受，不
能自减。及中古，乃有楼观台榭，异于平居，所以便春
夏而陶堙郁也。楼则重构，功用倍也；观亦再成，勤劳
厚也。台烦版筑，榭加栏槛，畅耳目，达神气。就则就矣，
量其财力，实犹有蠹。近代袭古增妙者，更作为亭。亭
也者，藉之于人，则与楼观台榭同，制之于人，则与楼
观台榭殊。无重构再成之靡费，加版筑栏槛之可处，
事约而用博，贤人君子多建之，皆选诸胜境。今年暮
春月，邦牧安定席公、别驾置同正员天水姜公，念兹
邦川逼溟渤，山连苍梧，炎氛时回，湿云多来。又日临
胃次，斗建晨位，和气将徂，畏景方至。《月令》云：“可以升
山陵，可以居高明。”盖谓是月。况地理卑埤，而不择爽
垲，以荡夫汗廅乎？因问风俗相原，隰郭东里所共得
奇阜，高不至崇，卑不至夷，形势广袤，四隅若一。含之
以澄湖万顷，揖之以危峰千岭。点圆水之心，当奔腾
之前，如镜之纽，状鳌之首。二公止旌舆以回睇，假渔
舟而上陟，幕烟茵草，翫怿移日，心谋意筹，有建亭之
算，而未之言也。二公既归，邑人踵公游于斯者如市，
登中隆，观媚丽，前来后至，异口同辞。昔汉帝不曰：“百
姓安其田里，而无愁怨之声者，其由良二千石乎？”是
谓政平教成，使俗泰而民以宁者也。《虞书》不曰：“股肱
良哉，庶事康哉。”是谓翼帝藩皇，调阳序阴，使物阜而
民以“昌者也。席公今日之化育，吾徒是以宁；姜公昔
岁之弼谐，吾徒是以昌。且以之宁，又以之昌，恺悌君
子也。《诗》云：‘恺悌君子，民之父母’。”二公者，真吾父母矣。
兹阜二公攸选，尚而加爱，务休讼简，必复斯至。上露
下芜，忍令父母憩之乎？遂偕发言，为公就亭之功，如
墙而前，陈诚于县尹。县尹允其请而为之辨。方经跖，
环当上顶；诚奢训简，以授子来。于是家有馀力，圃有
馀木，或掬一抔土焉，或剪一枝材焉。一心百身，蜂还
蚁往，榛莽可去以自薙，瓦甓无胫而奔萃。一之日斤
斧之功毕，二之日圬墁之佣息，再晨而成，二公莫知，
层梁亘以中豁，飞甍翼而四翥，东西南北，方不殊致，
糊白坟以呈素，雘赪壤而垂绘。通以虹桥，缀以绮树，
华而非侈，俭而不陋。烟水交浮，岩峦叠迥。精舍奉其
旁达，都城企其遐际。容影光彩，漪入澜澄。指朱轩于
潭底，阅云岑乎波里。熿熿油演，如飞若动。又“钓人飘
飖于左右，游禽出没于前后。”一眄一睐，千趣万态，税
息之者，若在蓬壶方丈之上。二公重清旷于旧赏，纳
衷恳乎群庶，寻幽探异常于斯，劳宾祖客常于斯。加
以平畴门辟，通途在下，可以观耕耨，可以采讴谣，作
一亭而众美具噫？天造兹阜，其固与人为亭欤？不然，
何不远郛郭而博敞诡秀之？若此非常之地，意待非
常之人，故越千万祀而至二公方觌也。邑人想之，复
言曰：“事无隐义，物有正名，地为二公而见，亭从”二公而建斯亭也，可署曰“二公亭。”虽刍荛之云，其实有谓。
二公不忽，遂以为号。小子艺忝于文，曾观光上国，去
之日，历越游吴，归之晨，逾荆泛汉，会稽之兰亭，姑苏
之华亭，襄阳岘首，豫章湖中，皆古今称为佳境。或栋
宇犹在，或基址未没，山川物象，遍得而览。方之于此，
远有惭德。懿哉！二公！智周德厚，卜地如此，感民若彼，
俱非饰说。入吾邑者升吾亭者知之。古之制品物，造
宫室，咸有铭颂，以昭其义。斯亭也，岂无敩古而为之
章句者？小子薄劣，不敢议其事，粗述其指，始为之记，
兼借二公之名纪于左，以为邦荣。在位宾僚，亦以序
从公而列。贞元九年三月二十五日记。